અત્યારે જે વિસ્તાર પાકિસ્તાનમાં પડે છે ત્યાં આજથી ચાર હજાર વર્ષ પહેલાં સિંધુ નદીને કાંઠે મોહેંજો દારોની સંસ્કૃતિ પાંગરી હતી. ત્યાંના આમરી ગામમાં ગળી પકવતા ખેડૂત દુર્જન (નીતીશ ભારદ્વાજ)નો ભત્રીજો સરમન (હૃતિક રોશન)ને નાનપણથી જ એ મોહેંજો દારો નગર જવાનાં સપનાં આવતાં. એક વખત ગાડું લઈને ત્યાં ગળી વેચવા ગયો પણ ખરો. ત્યાંની મોહમયી નગરીની માયામાં તેને રૂપસુંદરી ચાની (પૂજા હેગડે) સાથે પ્રાગઐતિહાસિક પ્રેમ થઈ ગયો, પરંતુ એ પ્રેમને આડે એ વખતના પ્રેમ ચોપડા જેવો ક્રૂર રાજા મહમ (કબીર બેદી) અને તેમનો દીકરો મુંજા (અરુણોદય સિંહ) ઊભા છે. હવે સરમન સામે બે ટાસ્ક છે- એક તો ચાનીને પોતાની બનાવવી અને ક્રૂર બાપ-બેટાની ગેમ ઓવર કરીને ગામલોકોને છોડાવવા. આ બે ટાસ્ક પૂરા થાય ત્યાં ત્રીજો એક જાયન્ટ ટાસ્ક પણ તેની સામે આવીને ઊભો રહે છે. એ વિશે વધુ જાણવા માટે તમારે આખી ફિલ્મનું ઉત્ખનન કરવું પડે.